### Beslutning

Tilbagesendes Magistratsafdelingen for Teknik og Miljø med bemærkning, at byrådet i sit møde den 10. juni 2021 har vedtaget Magistratens foranstående indstilling af 25. maj 2021.

Socialistisk Folkepartis byrådsgruppe henholdte sig til deres oprindelige forslag.

**Beslutningsforslag fra SF**

Det er SF’s forslag, at Byrådet beslutter at skærpe kravene i forbindelse med byggetilladelser. Så borgerne i [adresse] i mindre grad generes af byggestøj.

Konkret foreslår SF følgende:

1. Tidsrummet, hvor der må forekomme støjende aktiviteter, indskrænkes til kl. 7-17 på hverdage og kl. 8-14 på lørdage
2. Uden for disse tidsrum fastsætter Byrådet en grænseværdi for bygge- og anlægsstøj på baggrund af forslag fra Magistratsafdelingen for Teknik og Miljø.

Begrundelse

I takt med at der bygges mere tæt i det centrale [adresse] udfordres beboerne af byggestøj. Byrådet har et stort fokus på at [adresse] skal være mere ”liveable” dvs. det skal være rart og dejligt at bo i [adresse], og derfor mener vi, at der er behov for at diskutere, om vi fra Byrådets side kan sikre at generne fra byggeri mindskes.

Der er ikke nogen tvivl om, at støj påvirker menneskers helbred. Støj kan blandt andet øge risikoen for sygdomme i hjerte og kredsløb. Hos mennesker, der udsættes for en vedvarende støjbelastning, kan man måle forhøjet blodtryk og puls samt øget produktion af stresshormoner. Endeligt kan man når bliver udsat for stærk støj over længere perioder, reagere med bl.a. angst eller depression.

Det er derfor vores forslag, at tidspunktet, hvor der må være støjende aktiviteter, reduceres til at være fra kl. 7-17 på hverdage, mod i dag fra kl. 7-18 på hverdage. Og at tidsrummet reduceres fra kl. 7-14 på lørdage til kl. 8-14.

Stillet af SF’s byrådsgruppe

Ulrik Winther, Dagny Bach, Ulrik Bech og Klaus Madsen (ordfører på sagen)

**Indstilling fra Magistratsafdelingen for Teknik og Miljø**

**Svar på forslag fra SF om reduktion af byggestøj**

### Resumé

SF har forslået at skærpe kravene til bygge- og anlægsarbejde, så der kun må forekomme støj i tidsrummene kl. 7-17 (nu kl. 7-18) på ugens hverdage og kl. 8-14 (nu kl. 7-14) på lørdage. Herudover forslås det også, at der fastsættes en støjgrænse for arbejdet uden for disse tidsrum. Forslaget begrundes i hensynet til borgernes sundhed og ”liveability”.

Teknik og Miljø finder ikke umiddelbart, at der er behov for at skærpe de tidsmæssige krav til bygge- og anlægsarbejde, da de nuværende vilkår allerede er fastsat under hensyntagen til en balance mellem byens vækst, byggeri og fremdrift, samt borgernes sundhed. Endvidere vurderer Teknik og Miljø, at støjgrænser ikke er en effektiv måde at regulere bygge- og anlægsarbejde på, da det vil kræve store ressourcer at kontrollere det.

Såfremt forslaget møder opbakning i byrådet, anbefaler Teknik og Miljø, at det først sker efter en grundig dialog med byggeriets parter, så konsekvenserne herved belyses.

### Indstilling

Det indstilles:

At 1) forslaget fra SF afvises

### Sagens forløb

10-03-2021 [adresse]
Fremsendes til Magistratsafdelingen for Teknik og Miljø med henblik på udarbejdelse af en indstilling, jf. byrådets vedtagelse i mødet den 10. marts 2021 om magistratsbehandling af forslaget.

Sagen bedes tilbagesendt byrådet via Magistraten.

 03-05-2021 Teknik og Miljø
Beslutningsforslag besvaret med indstilling fra Magistratsafdelingen for Teknik og Miljø.
 20-05-2021 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 25-05-2021 Magistraten

Fremsendes til [adresse] med bemærkning, at Magistraten i mødet den 25. maj 2021 anbefaler, at byrådet tiltræder Magistratsafdelingen for Teknik og Miljøs indstilling af 3. maj 2021.

Esben Klausen og Patricia Frandsen henholder sig til SF's oprindelige forslag.

 09-06-2021 Aarhus Byråd

Tilbagesendes Magistratsafdelingen for Teknik og Miljø med bemærkning, at byrådet i sit møde den 10. juni 2021 har vedtaget Magistratens foranstående indstilling af 25. maj 2021.

Socialistisk Folkepartis byrådsgruppe henholdte sig til deres oprindelige forslag.